पाएं अपने शहर की ताज़ा ख़बरें और फ्री ई-पेपरडाउनलोड करें
मुफलिसी में खुद का पेट भरने के साथ परिवार के लिए दो जून की रोटी का जुगाड़ करना फुटपाथ पर रात गुजारने वाले लोगों के लिए हर पल चुनौती बना हुआ है। सुबह के भोजन के बाद शाम की रोटी मिल पाएगी। इसका उस गरीब को नहीं पता, लेकिन लॉकडाउन में विषम परिस्थितियों के बीच कुछ ऐसे जिंदादिल गरीब भी हैं, जो जिंदगी के तनाव को कम करने के लिए गुनगुनाते हैं।
शहर की सूनी सड़कों में ऐसे ही गरीब बुजुर्ग की जिंदादिली इन दिनों लोगों को आकर्षित कर रही है। साथ ही आधुनिक युग में तनाव भरी जिंदगी जीने वाले लोगों के लिए मुसीबत में मन हल्का रखने की सीख दे रही है। जी, हां हम बात कर रहे हैं गढ़ी निवासी 70 वर्षीय शंकरलाल की, जो बीते कई सालों से नगर परिषद के सामने खुले में परिवार के साथ रहते हैं।
यहां बांस की टोकरी बनाकर खुद के साथ परिवार का भी पेट भरते हैं। कोरोना महामारी और लॉकडाउन ने उनकी जिंदगी को संकट में डाल दिया है। सुबह के जुगाड़ के बाद रात में पेट भरने की चिंता उन्हें हर पल सताती है। यह पीड़ा शंकरलाल के चेहरे पर स्पष्ट दिखती है। बावजूद इसके गम भरे पलों में खुद को कोसने की बजाए शंकरलाल सुबह के समय दिनचर्या की शुरुआत रेडियो पर बजने वाले गीतों के साथ करते हैं। हाथ पैर जाम नहीं हो जाएं यह सोचकर वह प्रतिदिन सुबह हमेशा की तरह सड़क किनारे बांस छीलकर टोकरी बनाने में जुट जाते हैं।
नहीं मिलते खरीदार : शंकर के पास उसका टोकरी बनाने का हुनर है। बकौल शंकर कई वर्षों से वह इस काम में लगे हुए हैं। सड़क किनारे बांस की टोकरी बेचकर वह परिवार का गुजर बसर करते हैं। वह तनाव में फिल्मी गाने गुनगुनाकर उनकी पत्नी काे भी दिलासा देते हैं। हमेशा कहते रहते हैं कि जिंदगी में कभी तो अच्छे दिन आएंगे। शंकर की मानें तो लॉकडाउन के बाद से उनकी टोकरियां नहीं बिक रही हैं। भूले-भटके ही कोई खरीदार आ जाता है तो मिलने वाले कुछ रुपयों से बूढ़ी पत्नी और खुद के लिए भोजन का जुगाड़ कर लेते हैं।
चिंता की लकीरें
फिल्मों गीतों के बीच गम भुलाने वाले शंकरलाल बातों में भले ही बेपरवाह दिखे, लेकिन उनके चेहरे पर दिखने वाली चिंता की लकीरें इस मुखौटे के पीछे छिपे सच की कहानी को बताती हैं। हिम्मत नहीं हारने वाले शंकरलाल कहते हैं कि शहर में बहुत से दयालु लोग भी हैं, जो उनकी गरीबी पर तरस खाकर कभी-कभार खाने की व्यवस्था कर देते हैं। लेकिन, फिर भी वह उनके हुनर को पूरा समय देते हैं और तीन में तीन से चार टोकरियां बनाते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hne_Deva hin_Deva zho_Hant eng_Latn